初夏晚興
作者：張嵲
朝代：宋

paragraphs: 微月破幽樹，草露生夕凉。
夏木紛已成，時禽暮歸翔。
閒花自白紅，無人領幽芳。
晚沐岸輕幘，披衣暫倘佯。
外徇志自局，理會言可忘。
俯仰婚宦初，未省離土疆。
那知天壤內，有地名魏塘。
朅來歲再華，及此身方强。
豈但理茨棟，種樹日望長。
分將百年身，送老湖海荒。
人生等如寓，何必還故鄉。